B'sodisfazzjon nilqa' ċ-ċirkulari numru 6/2017, maħruġa mid-Dipartiment għall-Gvern Lokali dwar l-allowance tal-kunsilliera. Lura f'Diċembru li għadda, kont wegħedt li mhux se nħalli u mhux aċċettabbli li l-kunsilliera jiġu mċaħħda mid-dritt tagħhom li jingħataw l-allowance, li meta daħlet fis-seħħ, kienet qed tieħu post id-dritt li l-kunsillier kellu li jitlob rifużjoni għal spejjeż li huwa jagħmel fil-qagħdi ta' dmirijietu. Kont għidt li fl-2009 u fl-2010 l-istess Dipartiment li ta direttiva sabiex il-kunsilliera jitħallsu biss għas-seduti li jattendu, kien obbliga lill-kunsilliera li jridu jinfurmaw lis-Segretarji Eżekuttivi tagħhom meta ma jkunux jistgħu jattendu għal xi seduta jew oħra. Jekk kemm-il darba ir-raġuni kienet tkun aċċettata mill-Kunsill, ma kellux isir nuqqas mill-ħlas dovut fl-allowance. Immedjatament kont tlabt lil dawk il-kunsilliera kollha (PL/PN/AD) sabiex jinfurmawni jekk kellhom tnaqqis fil-ħlas tagħhom bejn Lulju u Diċembru 2016. Minn hemm bdejt sensiela ta' diskussjonijiet mal-awtoritajiet konċernati fejn għamiltha ċara li dan mhux aċċettabbli. Bil-perseveranza, bl-insistenza u fuq kollox bis-sens komun, illum wasalna biex il-kunsilliera se jieħdu dak li hu tagħhom bi dritt. Fost l-argumenti prinċipali li wasslu għal dan hemm li l-kunsilliera ma jiħdux onorarja bħalma hu l-każ tal-Membri Parlamentari u s-Sindki. Jieħu allowance sabiex tagħmel tajjeb għall-ispejjeż li huma jagħmlu. Ċertament, il-fatt li kunsillier ikun skużat minn seduta jew oħra tal-Kunsill, ma jfissirx li ma jkunx ħadem tul ix-xahar ta' bejn seduta u oħra. Argument ieħor hu li jekk se norbtu l-allowance biss mall-attendenza, allura qed ninkoraġġixxu lil dawk il-kunsilliera li ma jagħmlu xejn tul il-leġislatura kollha għajr li jattendu seduta darba fix-xahar. L-aħħar argument kien li ma jistax id-Dipartiment joħrog direttiva li d-deċiżjoni tagħha tkun retroattiva bħalma kien dan il-każ. Id-Dipartiment ħareġ iċ-ċirkolari lejn l-aħħar tas-sena meta kien qed jagħmel referenza għall-perjodu li jmur lura minn Lulju 2016. Il-Ministru kkonċernat fehem dawn l-argumenti u ħa deċiżjoni li jirrimedja kif jidher f'memo 06/2017 fejn fost ħwejjeġ oħra tgħid: Irrid nirringrazzja lill-Ministru Owen Bonnici li dejjem kien disponibbli biex jisma' u eventwalment ħa l-miżuri kollha neċessarji biex dan isir. L-Onor. Stefan Buontempo, Segretarju Parlamentari responsabbli għall-Gvern Lokali, ħass il-ħtieġa li tinħareġ din il-kjarifika fir-rigward tal-allowance tal-Kunsillieri. Kjarifika 2.1 Artikolu 32 (2) tal-Att dwar il-Kunsilli Lokali (Kap 363) jipprovdi kif ġej: "32. (2) Il-Ministru jista', permezz ta' regolamenti, jistabbilixxi l-allowance li l-kunsilli jistgħu jħallsu lill-kunsilliera, liema allowance għandha tkun proporzjonata man-numru tal-laqgħat li kunsillier ikun attenda f'xi sena kalendarja: Iżda dik l-allowance ma għandhiex tkun meqjusa bħala dħul għall-finijiet tal-Att dwar is-Sigurtà Soċjali (Kap. 318): Iżda wkoll ma jista' jsir l-ebda pagament mill-Kunsill għal rimborż ta' spejjeż magħmula." Meta saret din l-emenda fl-Att dwar il-Kunsilli Lokali fl-emendi li kienu daħlu wara l-proċess tar-Riforma fil-Gvern Lokali fl-2009, kien ġie dikjarat b'mod ċar li din id-dispożizzjoni daħlet fil-liġi biex tissostitwixxi l-fakultà li kunsilliera jitolbu rifużjoni għall-ħlasijiet magħmula fuq xogħol tal-Kunsill Lokali. L-imsemmija dispożizzjoni, għalhekk, kellha l-iskop li tagħmel tajjeb għall-ispejjeż li kunsilliera jkollhom fil-qadi tad-dmirijiet tagħhom, inkluż spejjeż ta' telefonati, trasport u spejjeż oħra. L-interpretazzjoni ta' din id-dispożizzjoni qed toħloq tħassib fil-każijiet fejn kunsilliera li ma jattendux laqgħat għal raġunijiet validi, qed ikollhom tnaqqis mill-allowance. L-interpretazzjoni ta' din id-dispożizzjoni hi waħda fejn anke f'dawk il-każijiet fejn kunsillier ma jattendix għal xi laqgħa minħabba xi raġuni valida, bħal mard jew safar, it-tali assenza taffettwa l-allowance ta' dak il-kunsillier. Ta' min isemmi wkoll li minħabba l-fatt li l-ħlas tal-allowance isir darbtejn f'sena, fl-aħħar ta' Ġunju u fl-aħħar ta' Diċembru, il-proporzjon hu meħud fuq in-numru ta' laqgħat li jkunu seħħu fuq perjodu ta' sitt xhur fejn, pereżempju, jekk kunsillier ma jattendix għal żewġ laqgħat minn sitta li jkunu saru f'dak il-perjodu, dan ikun magħdud assenti għal terz tal-laqgħat (jiġifieri 33.3%) filwaqt li, jekk dan ma jattendix għal żewġ laqgħat minn għaxra, dan ifisser li jkun assenti għal 1/5 (20%)." Dak li qed tgħid il-memo 06/2017 huwa preċiżament l-istess argumenti li ġibt jien meta bdejt noġġezzjona għal dan it-tnaqqis. Ħasra li dawn ir-raġunijiet validi ma ġewx meqjusa qabel ma nħarġet id-direttiva lura f'Novembru li għadda sabiex il-kunsilliera jitħallsu biss għas-seduti li attendew. Il-memo tagħlaq billi tgħid: "Qed jiġi kjarifikat li jekk kunsillier ma jattendix għal raġunijiet ta' safar, mard li jkun attestat b'ċertifikat tal-mard jew għal raġuni oħra li dwarha l-kunsillier ikun kiteb lis-Segretarju Eżekuttiv tal-Kunsill Lokali u tkun ġiet maqbula bħala raġuni valida mill-Kunsill Lokali, dan in-nuqqas ta' attendenza m'għandux ikun ikkunsidrat għal skop ta' tnaqqis mill-imsemmija allowance. Naturalment, kif mitlub bil-liġi, is-Segretarju Eżekuttiv għandu jġib għall-attenzjoni tal-Kunsill Lokali l-ittri ta' apoloġija fl-Aġenda tal-Kunsill Lokali." Dan ifisser li l-kunsillier għandu l-obbligu li jinforma lis-Segretarju Eżekuttiv rispettiv tiegħu jekk kemm-il darba ma jkunx jista' jattendi xi seduta tal-Kunsill. Is-Segretarju jġib din il-korrispondenza fis-seduta tal-Kunsill u l-kunsilliera preżenti jiddeċiedu jekk din ir-raġuni mogħtija hix valida biżżejjed sabiex dak it-tali kunsillier ikun skużat. F'din l-eventwalità ma jsir l-ebda tnaqqis mill-allowance tiegħu. Dan se jkun qed japplika wkoll għall-perjodu bejn Lulju u Diċembru 2016, fejn dawk il-kunsilliera li infurmaw li u taw raġuni valida għaliex ma jistgħux jattendu, għandhom jingħataw lura l-flus li tnaqqsulhom fil-pagament li sar fl-aħħar ta' Diċembru 2016. Irrid nagħlaq billi nirringrazzja lil Ministru Owen Bonnici li dejjem kien dispost jisma' u jifhem l-argumenti tagħna sabiex wasal biex ħa din id-deċiżjoni.